Sequentia Biotech ha desenvolupat Gaia, una eina bioinformàtica en línia capaç de gestionar i analitzar dades metagenòmiques de qualsevol comunitat microbiana (bacteris, virus i eucariotes).
L'eina està generada per tecnologia de seqüenciació de nova generació (next generation sequencing, NGS) aplicada a la genètica humana, animal i vegetal, i té com a objectiu millorar l'accessibilitat a la informació per part de la comunitat científica de manera eficient i assequible.
La metagenòmica (genòmica ambiental o genòmica de comunitats) és l'anàlisi del metagenoma, és a dir, del conjunt de l'ADN dels diversos microorganismes presents a un hàbitat.
Es tracta d'un camp de la genòmica que cerca obtenir i analitzar mitjançant tecnologies NGS seqüències del genoma dels diferents microorganismes que formen una comunitat sense la necessitat d'aïllar-lo o cultivar-lo in vitro.
Així es pot obtenir informació no només de l'estructura de la comunitat (diversitat, distribució, etc.), sinó també de la funció dels gens microbians que la componen.
La metagenòmica té un potencial enorme en diferents àrees de les ciències de la vida, tant naturals com experimentals, però constitueix un gran repte per a la bioinformàtica a causa de la quantitat ingent de dades que resulten de la barreja de genomes de centenars de microorganismes presents a una mostra, pertanyents a diferents espècies que interactuen entre si per tal que l'ecosistema se sustenti.
Gaia és capaç d'obtenir una visió completa i detallada del microbioma de diferents ambients procedents del cos humà (estómac, boca, pell, etc.), els animals, els residus orgànics, l'agricultura i el medi ambient (la terra, l'aigua, etc.).
A diferència de la majoria dels sistemes bioinformàtics actuals, que només treballen en l'àmbit dels bacteris, també treballa en l'àmbit de qualsevol organisme (eucariotes, procariotes i virus) i integra automàticament tots els nivells de la classificació taxonòmica (des del regne fins a la subespècie).
Pel que fa als resultats, els retorna en 12 hores i és la primera eina bioinformàtica que permet comparar les mostres en temps real.
La diferència respecte dels mètodes tradicionals, basats en l'aïllament i el cultiu de microorganismes in vitro, és que amb aquests darrers es «perden» entre el 90 i 99 % dels microbis de la mostra.
El programari es troba disponible al núvol i té una funcionalitat i unes prestacions iguals o superiors a les d'altres programaris, amb la diferència que és més fàcil de fer servir i molt més ràpid.
A més, Gaia és una eina de programari com a servei o SaaS (de l'anglès, software as a service ) i, per tant, no cal que estigui instal·lada a un servidor, com altres programes que ocupen molt d'espai i alenteixen la velocitat dels terminals dels usuaris.
D'altra banda, té una interfície gràfica intuïtiva i senzilla, de manera que no requereix formació especialitzada, sinó que qualsevol investigador que no sigui expert en bioinformàtica la pot fer servir.
Sequentia Biotech, després de tres anys de la seva constitució al Parc Científic de Barcelona (PCB), ha aconseguit una cartera de clients i socis molt àmplia i diversificada, formada per més de 30 centres de recerca públics, empreses i hospitals.
També participa en més de 160 projectes d'R+D públics i privats i té disponibles dos bancs de biodades de codi obert.
Els fundadors, Walter Sanseverino i Riccardo Aiese, han publicat més de 40 articles científics a revistes que tenen un impacte important, com Nature Genetics, Scientific Report o DNA Research.